
1. [bookmark: _GoBack]Introducere 

Egalitatea de gen este o valoare fundamentală a UE și o aspirație care unește instituțiile europene, guvernele și publicul[footnoteRef:2]. UE a făcut progrese semnificative în direcția realizării unei Uniuni a egalității și este un campion mondial al drepturilor femeilor. Europenii se bucură de unele dintre cele mai avansate acte legislative din lume pentru a-și proteja drepturile și a combate violența de gen.  [2:  A se vedea articolul 2 și articolul 3 alineatul (3) din TUE, articolele 8, 10, 19 și 157 din TFUE și articolele 21 și 23 din Carta drepturilor fundamentale a UE.] 


Egalitatea de gen este indispensabilă pentru atingerea obiectivelor strategice ale UE, de la susținerea democrației și a statului de drept la promovarea coeziunii sociale și consolidarea securității și a competitivității. Egalitatea de drepturi și de șanse între femei și bărbați, în toată diversitatea lor, este esențială pentru susținerea democrației dinamice a Europei, pentru consolidarea reprezentativității, a legitimității instituționale și a procesului decizional democratic. Inegalitatea risipește talentele, blochează carierele și reduce productivitatea. Îmbunătățirea egalității de gen în UE ar putea duce la o creștere cu 9,6 % a PIB-ului pe cap de locuitor și la crearea a 10,5 milioane de locuri de muncă suplimentare până în 2050[footnoteRef:3].  [3:  Studiul Institutului European pentru Egalitatea de Șanse între Femei și Bărbați privind impactul economic al egalității de gen în UE.] 


Un regres din ce în ce mai accentuat în ceea ce privește egalitatea de gen amenință progresele obținute cu greu, în condițiile în care obiectivul ambițios al unei Europe a egalității de gen nu este încă realizat[footnoteRef:4]. În acest context, Comisia și-a reafirmat angajamentul ferm de a promova egalitatea de gen în Foaia de parcurs pentru drepturile femeii, adoptată în martie 2025. Toate cele 27 de state membre, instituțiile UE și numeroase organizații ale societății civile și internaționale au aprobat obiectivele foii de parcurs.  [4:  Indicele egalității de gen pe 2025 al Institutului European pentru Egalitatea de Șanse între Femei și Bărbați.] 


Prezenta strategie privind egalitatea de gen se bazează pe realizările strategiei precedente[footnoteRef:5] și transpune în practică viziunea pe termen lung a Foii de parcurs pentru drepturile femeii. Aceasta va garanta că UE contribuie la realizarea obiectivului de dezvoltare durabilă nr. 5 privind egalitatea de gen până în 2030, a obiectivelor reînnoite ale Platformei de acțiune de la Beijing și a obligațiilor care decurg din Convenția asupra eliminării tuturor formelor de discriminare față de femei. În acest scop, prezenta strategie propune acțiuni concrete pentru fiecare dintre cele opt principii ale Foii de parcurs pentru drepturile femeii, menținând egalitatea de gen în centrul acțiunii UE, atât în cadrul UE, cât și în întreaga lume[footnoteRef:6]. Strategia urmează o abordare duală, combinând acțiuni specifice cu integrarea sistematică a perspectivei de gen în toate domeniile de politică. [5:  Strategia privind egalitatea de gen 2020-2025: Strategia privind egalitatea de gen - Comisia Europeană.]  [6:  În conformitate cu obiectivul integrării treptate, țările candidate și potențial candidate la aderarea la UE vor fi integrate în acțiunile relevante și asociate în mod similar cu statele membre în cadrul strategiei.] 


Egalitatea de gen aduce beneficii tuturor: este vorba despre valorificarea întregului potențial al femeilor și bărbaților, în beneficiul întregii societăți. Prezenta strategie urmărește să asigure egalitatea între femei și bărbați, fete și băieți, în toată diversitatea lor. Aceasta recunoaște rolul esențial al bărbaților și băieților, ca agenți și beneficiari ai egalității de gen[footnoteRef:7]. De asemenea, adoptă o abordare intersecțională a egalității de gen, recunoscând că sexul și genul se intersectează cu alte motive de discriminare, ceea ce duce la inegalități specifice și la experiențe unice de discriminare[footnoteRef:8]. [7:  Trei din patru europeni sunt de acord că egalitatea de gen este și în beneficiul bărbaților: Stereotipurile de gen – decembrie 2024 – sondaj Eurobarometru.]  [8:  Strategia acordă o atenție deosebită femeilor care aparțin minorităților rasiale și etnice, femeilor migrante, femeilor cu handicap, femeilor care provin din medii socioeconomice defavorizate, femeilor tinere și în vârstă și femeilor LBTIQ+.] 

 
Prezenta strategie va fi pusă în aplicare împreună cu alte strategii privind o Uniune a egalității pentru a crea condițiile necesare pentru ca toată lumea să își aleagă liber calea în viață, să prospere și să ia inițiativa, indiferent de gen, origine rasială sau etnică, religie sau convingeri, handicap, vârstă sau orientare sexuală[footnoteRef:9]. Această strategie a beneficiat de un proces de consultare bazat pe incluziune, care a reunit cetățeni, state membre, instituții europene, parteneri sociali, organisme de promovare a egalității, precum și organizații internaționale și ale societății civile[footnoteRef:10]. Atât Consiliul, cât și Parlamentul European au invitat Comisia să prezinte o strategie privind egalitatea de gen pentru perioada 2026-2030[footnoteRef:11]. [9:  A se vedea Strategia privind egalitatea pentru persoanele LGBTIQ+, Strategia UE de combatere a rasismului, Strategia privind drepturile persoanelor cu handicap, Cadrul strategic al UE pentru egalitatea, incluziunea și participarea romilor.]  [10:  Consultare publică și cerere de contribuții referitoare la Strategia privind egalitatea de gen 2026-2030. ]  [11:  Rezoluția Parlamentului European din 13 noiembrie 2025 referitoare la Strategia privind egalitatea de gen 2025  [2024/2125(INI)]; Concluziile Consiliului privind emanciparea economică și independența financiară a femeilor ca mijloc de atingere a unei egalități de gen autentice (8957/24). ] 


2. Promovarea egalității de gen și a drepturilor femeilor 

Principiul 1 din foaia de parcurs: dreptul de a nu fi supus violenței de gen – dreptul la securitate și demnitate

Violența de gen nu este doar o încălcare a drepturilor fundamentale, ci și o amenințare gravă la adresa securității comune a UE, deoarece subminează siguranța, demnitatea și egalitatea persoanelor și a comunităților. Una din trei femei din UE a fost victima violenței de gen în viața sa. Violența domestică este o formă predominantă de violență de gen, una din cinci femei din UE fiind victima violenței fizice sau sexuale din partea partenerului sau a fostului partener, a unei rude sau a unui alt membru al gospodăriei. De prea multe ori, violența domestică conduce la cea mai extremă formă de violență împotriva femeilor: femicidul, care provoacă moartea a 18 femei pe săptămână în UE[footnoteRef:12]. Mulți copii suferă, de asemenea, din cauza violenței de gen și a violenței domestice, în calitate de victime directe sau de martori. Abordarea atitudinilor și a comportamentelor este esențială pentru prevenirea violenței de gen, iar implicarea bărbaților și a băieților în acest demers este esențială. [12:  A se vedea Victimele omorului intențional în funcție de relația dintre victimă și autorul infracțiunii și de sex [crim_hom_vrel]. ] 


Violența cibernetică pe criterii de gen reprezintă o amenințare din ce în ce mai mare la adresa femeilor și fetelor, pe fondul răspândirii accelerate pe internet a imaginilor intime distribuite fără consimțământ, al dificultăților în eliminarea unui astfel de conținut ilegal și al amenințărilor violente și care incită la ură în mediul online. Unele studii arată că 98 % din toate materialele deepfake de pe internet sunt de natură pornografică și că 99 % dintre acestea înfățișează femei[footnoteRef:13]. Acest fenomen subminează integritatea femeilor și le determină multe dintre ele să se retragă din mediul online, inclusiv din dezbaterile publice online și din economia digitală, ceea ce amenință democrația și competitivitatea UE. Comisia va acorda o atenție deosebită rolului inteligenței artificiale în producerea și diseminarea de materiale deepfake și „deepnude” cu caracter sexual explicit și dăunător.  [13:  A se vedea raportul Security Hero din 2023. ] 

 
Directiva privind combaterea violenței împotriva femeilor și a violenței domestice (Directiva privind violența împotriva femeilor) este principalul instrument al UE de combatere a violenței de gen. Directiva oferă un cadru juridic solid care previne violența și protejează victimele în întreaga UE. Aceasta incriminează infracțiunile de mutilare genitală a femeilor, căsătoriile forțate și mai multe forme de violență cibernetică pe criterii de gen[footnoteRef:14]. Comisia va continua să sprijine statele membre în transpunerea directivei cât mai curând posibil (termen: 14 iunie 2027) și punerea în aplicare efectivă ulterioară, inclusiv prin organizarea de ateliere de punere în aplicare și de schimburi bilaterale. Se va acorda o atenție deosebită dispozițiilor privind infracțiunile de violență cibernetică, eliminarea conținutului ilegal, canalele de raportare online accesibile și serviciile specializate pentru victimele infracțiunilor cibernetice. [14:  Distribuirea fără consimțământ a materialelor intime sau manipulate, urmărirea cibernetică în scopul hărțuirii, hărțuirea pe internet și incitarea cibernetică la violență sau la ură.] 


Comisia va sprijini reformele naționale care instituie definiții ale violului bazate pe conceptul de consimțământ. Pe baza propunerii sale din 2022 de directivă privind violența împotriva femeilor, care a inclus o definiție la nivelul UE a violului, Comisia își va actualiza cartografierea peisajului juridic din UE în vederea identificării unor acțiuni suplimentare, inclusiv legislative, pentru a se asigura că sexul fără consimțământ este definit drept viol în întreaga UE. De asemenea, Comisia va sprijini statele membre în punerea în aplicare a articolului 35 din Directiva privind violența împotriva femeilor, care le impune să pună la dispoziție și să distribuie materiale educaționale care promovează înțelegerea faptului că consimțământul trebuie acordat în mod voluntar ca urmare a voinței libere a unei persoane, a respectului reciproc și a dreptului la integritate sexuală și autonomie corporală, inclusiv prin furnizarea de orientări, după caz. 

De asemenea, Comisia va sprijini statele membre în elaborarea planurilor lor naționale de acțiune pentru prevenirea și combaterea violenței împotriva femeilor și a violenței domestice[footnoteRef:15], care trebuie prezentate până în iunie 2029. Punerea în aplicare a Directivei privind violența împotriva femeilor și a planurilor naționale va fi susținută prin schimbul de bune practici între statele membre, inclusiv prin intermediul Programului de învățare reciprocă privind egalitatea de gen și al Rețelei pentru prevenirea violenței bazate pe gen și a violenței domestice.  [15:  Articolul 39 din Directiva privind violența împotriva femeilor.] 


În plus, Directiva privind drepturile victimelor[footnoteRef:16] asigură că victimele violenței de gen vor beneficia de un acces mai bun la servicii integrate de sprijin și la asistență juridică, de facilitarea raportării infracțiunilor, de o mai bună protecție a datelor lor cu caracter personal și de măsuri de protecție consolidate. [16:  A se vedea UE consolidează protecția și sprijinul acordat victimelor criminalității - Consilium. ] 


Autoritățile de aplicare a legii și de urmărire penală joacă un rol esențial în prevenirea și combaterea violenței domestice și a femicidului. Îmbunătățirea capacității acestora de a detecta prompt riscurile și de a interveni este esențială pentru a asigura siguranța victimelor și pentru a pune capăt impunității. Prin urmare, Comisia va contribui la elaborarea de orientări pentru prevenirea, depistarea, tratarea eficientă și urmărirea penală a cazurilor de violență împotriva femeilor, căutând astfel sinergii cu rețelele, activitățile și expertiza agențiilor UE, în special Europol, Eurojust și CEPOL. Ca parte a acestei activități, Comisia va analiza modalitățile de facilitare a cooperării transfrontaliere între autoritățile relevante, care este necesară în special pentru combaterea violenței cibernetice pe criterii de gen și care implică adesea autori, victime, platforme și servere situate în jurisdicții diferite. Acest lucru va fi esențial pentru a evita ca autorii să exploateze lacunele jurisdicționale și să se sustragă de la tragerea la răspundere, lăsând victimele fără o protecție sau o cale de atac eficace.

Regulamentul privind serviciile digitale (DSA) recunoaște violența de gen ca fiind un risc sistemic[footnoteRef:17], pe care furnizorii de platforme online foarte mari și de motoare de căutare online foarte mari trebuie să îl evalueze și să îl atenueze. În acest context, de exemplu, Comisia investighează dacă furnizorul platformei X a evaluat și a atenuat în mod corespunzător riscurile legate de diseminarea de conținut ilegal, cum ar fi imaginile manipulate cu caracter sexual explicit, în legătură cu implementarea funcționalităților de inteligență artificială ale Grok. De asemenea, Comisia desfășoară investigații împotriva furnizorilor a patru platforme online care diseminează conținut pornografic, pentru a se asigura că minorii nu au acces la un astfel de conținut. Comisia va continua să asigure aplicarea riguroasă a acestor cazuri și a legislației în ansamblu.  [17:  Articolul 34 alineatul (1) litera (d) din Regulamentul privind serviciile digitale.] 


Pentru a contribui la această asigurare a respectării legislației, Comisia își va continua, de asemenea, activitatea de monitorizare a riscurilor și de colectare de probe în temeiul Regulamentului privind serviciile digitale, inclusiv prin studii specifice care sprijină evaluarea riscurilor sistemice legate de violența de gen. În paralel, Comisia va continua un dialog structurat în materie de reglementare cu platformele online foarte mari, pentru a consolida conformitatea. Pe baza unei analize a riscurilor și în cooperare cu autoritățile naționale, Comisia va utiliza toate instrumentele disponibile pentru a asigura atenuarea eficace a riscurilor împotriva violenței de gen, inclusiv, dacă este necesar, prin emiterea de orientări pentru platformele online foarte mari și motoarele de căutare online foarte mari. Astfel de orientări sunt prevăzute în Regulamentul privind serviciile digitale și sunt concepute pentru a prezenta cele mai bune practici și a recomanda posibile măsuri în legătură cu riscuri specifice – în acest caz, cele legate de violența de gen. Acestea pot ajuta Comisia să stabilească măsurile pe care consideră că furnizorii de platforme online foarte mari și de motoare de căutare online foarte mari ar trebui să le instituie pentru a-și respecta obligațiile care le revin în temeiul Regulamentului privind serviciile digitale. 

În aceeași ordine de idei, Comisia va monitoriza platformele online pentru a se asigura că acestea pun în aplicare Orientările din 2025 privind protecția minorilor din Regulamentul privind serviciile digitale, în care Comisia explică măsurile pe care furnizorii de platforme online accesibile minorilor ar trebui să le instituie pentru a asigura un nivel ridicat de confidențialitate, securitate și siguranță a minorilor în cadrul serviciilor lor, inclusiv măsuri de prevenire a răspândirii nedorite a conținutului sexualizat sau intim care implică copii. Comisia a solicitat informații și va continua să colaboreze cu mai mulți furnizori de platforme online foarte mari cu privire la modul în care aceștia gestionează riscurile ca utilizatorii să poată descărca aplicații ilegale sau dăunătoare, inclusiv așa-numitele aplicații de nudificare.

[bookmark: _Hlk221727382]Comisia va contribui, de asemenea, la consolidarea capacității notificatorilor de încredere în ceea ce privește violența cibernetică pe criterii de gen, pentru a se asigura că mai multe astfel de conținuturi sunt semnalate furnizorilor de platforme online. Aceasta va emite orientări privind notificatorii de încredere, menite să clarifice rolul acestora în combaterea conținutului ilegal, inclusiv a violenței de gen. Aceste orientări vor contribui, de asemenea, la clarificarea obligațiilor furnizorilor de platforme online în ceea ce privește notificările primite de la notificatorii de încredere.

Un alt domeniu de interes este protecția victimelor-copii ale violenței de gen. Comisia va asigura punerea în aplicare a dispozițiilor legale ale UE privind protecția victimelor-copii. Aceste eforturi vor fi consolidate prin intermediul unui plan de acțiune privind protecția copiilor împotriva criminalității, care va contribui, de asemenea, la combaterea violenței împotriva fetelor și la sporirea siguranței mediului digital pentru acestea. De asemenea, Comisia și-a lansat Planul de acțiune împotriva hărțuirii cibernetice, subliniind că femeile și fetele sunt vizate în mod disproporționat și invitând statele membre să instituie politici naționale cuprinzătoare de combatere a hărțuirii cibernetice. 

Majoritatea victimelor traficului de persoane sunt femei și fete, traficate în principal în scopul exploatării sexuale[footnoteRef:18]. Directiva privind combaterea traficului de persoane, astfel cum a fost modificată, include o abordare sensibilă la dimensiunea de gen și un răspuns consolidat. În 2026, Comisia va prezenta o nouă strategie pentru a aborda provocările și nevoile emergente în ceea ce privește prevenirea și combaterea traficului de persoane și protejarea victimelor acestuia, în special a femeilor și a copiilor. [18:  Eurostat (Statistici privind traficul de persoane – Statistici explicate).] 


Existența unor date solide este esențială pentru abordarea eficace a tuturor aspectelor violenței de gen. Comisia va finanța un al doilea val extins al sondajului la nivelul UE privind violența de gen, care va acoperi, de asemenea, noi forme de violență cibernetică și care urmează să fie efectuat de Eurostat. Comisia și Institutul European pentru Egalitatea de Șanse între Femei și Bărbați (EIGE) vor sprijini, de asemenea, statele membre în îmbunătățirea colectării de date administrative privind violența de gen. 

Comisia va continua să ofere finanțare pentru combaterea violenței de gen prin intermediul componentei Daphne a programului „Cetățeni, egalitate, drepturi și valori” (CEDV), cu un buget de 200 de milioane EUR pentru perioada 2021-2027[footnoteRef:19]. Comisia intenționează să continue să facă acest lucru în cadrul programului AgoraEU propus în cadrul financiar multianual (CFM) 2028-2034, în așteptarea negocierilor interinstituționale. În plus, Comisia va sprijini impactul pe termen lung al proiectelor prin promovarea vizibilității rezultatelor acestora, prin încurajarea schimburilor între partenerii de proiect și prin identificarea acțiunilor de extindere.  [19:  Cu excepția cazului în care se prevede altfel, întreaga finanțare menționată în prezenta strategie se referă la finanțarea în temeiul cadrului financiar multianual (CFM) care se aplică până în 2027. Nicio finanțare viitoare ca parte a CFM 2028-2034 nu este încă confirmată, în așteptarea negocierilor interinstituționale.] 


Toate aceste eforturi vor contribui la punerea efectivă în aplicare de către UE a Convenției Consiliului Europei privind prevenirea și combaterea violenței împotriva femeilor și a violenței domestice (Convenția de la Istanbul), la care UE a aderat în 2023. Este esențial să se asigure punerea în aplicare a convenției, inclusiv prin monitorizarea raportului de evaluare de referință din 2027 al Grupului independent de experți în intervenția contra violenței împotriva femeilor și a violenței domestice și prin punerea în aplicare a recomandărilor ulterioare. De asemenea, Comisia își reiterează apelul adresat tuturor statelor membre de a ratifica și de a pune în aplicare pe deplin Convenția de la Istanbul ca principal cadru internațional de combatere a violenței împotriva femeilor.

Acțiuni-cheie ale Comisiei Europene:
· Sprijinirea statelor membre în transpunerea și punerea în aplicare a Directivei privind violența împotriva femeilor, monitorizarea planurilor naționale și elaborarea de orientări pentru autoritățile de aplicare a legii și de urmărire penală, inclusiv în ceea ce privește cooperarea transfrontalieră (2026-2030); 
· Actualizarea cartografierii peisajului juridic al legislației privind violul pe baza conceptului de consimțământ în întreaga UE, în vederea identificării unor acțiuni suplimentare ale UE (2027);
· Derularea unui dialog structurat în materie de reglementare cu platformele online foarte mari privind violența cibernetică pe criterii de gen și aducerea unei contribuții la consolidarea capacității notificatorilor de încredere;
· Sprijinirea punerii în aplicare a următorului sondaj al UE privind violența de gen (2027­2028) și a colectării de date administrative (2026-2030).
[bookmark: _Hlk219911505]***
Principiul 2 din foaia de parcurs: cele mai înalte standarde de sănătate fizică și mintală

Inegalitățile de gen au un impact semnificativ asupra accesului la îngrijiri de sănătate. Femeile sunt afectate de o serie de bariere specifice de gen în accesul la servicii de sănătate și se confruntă cu lipsa cercetării medicale, a diagnosticării și a tratamentelor sensibile la dimensiunea de gen[footnoteRef:20]. De exemplu, nu există o conștientizare suficientă a faptului că riscurile și simptomele mai multor boli, cum ar fi bolile cardiovasculare, diferă între bărbați și femei. În plus, această problemă lipsește adesea din programele de învățământ medical. Normele de gen asociate cu masculinitatea tradițională pot afecta, de asemenea, în mod negativ sănătatea bărbaților și a băieților, inclusiv prin descurajarea solicitării de ajutor medical și creșterea implicării în comportamente nocive. În plus, inegalitățile intersecționale agravează barierele din calea accesului la îngrijiri de sănătate și pot duce la discriminare în ceea ce privește tratamentul, de exemplu pentru femeile cu dizabilități, femeile migrante, femeile aflate în situații de vulnerabilitate financiară, femeile LBTIQ+, femeile de etnie romă sau femeile din zonele rurale și îndepărtate.  [20:  A se vedea, de exemplu: Institutul European pentru Egalitatea de Șanse între Femei și Bărbați - accentul tematic pe sănătate (2021). ] 


Promovarea sănătății femeilor necesită consolidarea formării profesioniștilor din domeniul sănătății. Conținutul receptiv la dimensiunea de gen în programele medicale, de asistență medicală și în alte programe de învățământ din domeniul sănătății pe tot parcursul formării și al ciclului de viață profesional poate contribui la asigurarea faptului că profesioniștii din domeniul sănătății înțeleg mai bine modul în care diferitele boli prezente la femei, modul în care factorii de risc legați de gen influențează rezultatele și modul în care prejudecățile structurale contribuie la diagnosticarea greșită și la întârzierea îngrijirii.

Există în continuare provocări în ceea ce privește promovarea accesului femeilor la sănătatea sexuală și reproductivă și la drepturile aferente (SRHR). Accesul la contracepție rămâne inegal pe teritoriul UE, iar soluțiile contraceptive alternative pentru bărbați sunt insuficient dezvoltate. În plus, prea multe femei și fete nu au acces la produse menstruale la prețuri accesibile[footnoteRef:21]. Experiențele și afecțiunile legate de sănătatea femeilor, cum ar fi menstruația, menopauza, endometrioza și depresia post-partum, nu au beneficiat de suficientă atenție în cercetarea sau tratamentul medical[footnoteRef:22].  [21:  Nota de informare din 2025 a Serviciului de Cercetare al Parlamentului European privind combaterea sărăciei menstruale în UE. ]  [22:  A se vedea, de exemplu: Raportul Parlamentului European din 2025 privind inegalitățile de gen în cercetarea medicală, dezvoltarea medicamentelor și accesul la îngrijire.] 


Comisia a integrat dimensiunea de gen în cercetarea în domeniul sănătății și a oferit finanțare specifică pentru aspecte legate de sănătatea femeilor, cum ar fi endometrioza și sindromul ovarului polichistic, în Programul-cadru pentru cercetare și inovare (Orizont 2020 și Orizont Europa)[footnoteRef:23]. În plus, aceasta a integrat o perspectivă de gen în Planul european de combatere a cancerului[footnoteRef:24] și în pachetul privind sănătatea, inclusiv în Planul pentru sănătatea inimii. [23:  Până în 2025, în cadrul programelor Orizont 2020 și Orizont Europa, UE investise peste 2 miliarde de euro în peste 1 000 de proiecte axate pe sănătatea femeilor. Pentru detalii suplimentare, se vedea: Cercetarea și inovarea UE în domeniul sănătății femeilor.]  [24:  Pentru detalii suplimentare, se vedea: Raportul analitic pentru 2026 | ECIR - Registrul european al inegalităților în domeniul cancerului.] 

 
Comisia va lansa o nouă inițiativă împreună cu Organizația Mondială a Sănătății (OMS) pentru a explora modalități de îmbunătățire a calității și accesibilității asistenței medicale pentru femei, inclusiv pentru persoanele cu handicap. Proiectul va oferi oportunități de schimb de bune practici privind îmbunătățirea monitorizării și analizei inegalităților de gen, va ajuta factorii de decizie să identifice prioritățile și va oferi soluții bazate pe dovezi pentru sănătatea femeilor. Rezultatele sale pot contribui la consolidarea integrării perspectivei de gen în toate inițiativele legate de sănătate, inclusiv în cercetarea în domeniul sănătății finanțată de UE. 

Comisia va finanța, de asemenea, un studiu privind beneficiile macroeconomice și microeconomice și societale ale eliminării decalajului în materie de sănătate în rândul femeilor în ceea ce privește anumite afecțiuni, cum ar fi menopauza. Pentru a se asigura că medicamentele sunt sigure și eficace pentru toți, Comisia, împreună cu Agenția Europeană pentru Medicamente, va investiga fezabilitatea elaborării unei verificări sistematice sensibile la dimensiunea de gen în ciclul de viață al produsului în medicina umană, inclusiv în cercetare și dezvoltare. Aceasta se va baza pe activitatea privind studiile clinice sensibile la dimensiunea de gen din cadrul inițiativei UE „Accelerarea studiilor clinice intervenționale în Europa”, având în vedere că legislația farmaceutică a UE, inclusiv Directiva privind medicamentele, garantează că numai medicamentele care îndeplinesc cerințele de calitate, siguranță și eficacitate sunt autorizate pentru toți pacienții. În plus, propunerea de revizuire a Regulamentului privind studiile clinice intervenționale în temeiul Regulamentului privind biotehnologiile trebuie luată în considerare pentru a se garanta că studiile clinice intervenționale reflectă diversitatea populației și îmbunătățesc tratamentele pentru grupurile vulnerabile. În plus, femeile care rămân gravide sau încep să alăpteze nu vor fi excluse automat de la participarea la studiu. Comisia va adopta, de asemenea, o abordare receptivă la dimensiunea de gen atunci când asigură accesul și disponibilitatea mijloacelor medicale de contracarare, cum ar fi vaccinurile, terapiile, diagnosticarea și echipamentele individuale de protecție.

Respectând pe deplin tratatele și, în special, responsabilitățile statelor membre în ceea ce privește definirea politicii lor de sănătate, inclusiv aspectele bioetice, și organizarea serviciilor de sănătate și de îngrijire medicală, pentru a proteja sănătatea femeilor prin sprijinirea și completarea acțiunilor statelor membre în domeniul sănătății în ceea ce privește accesul femeilor la SRHR, Comisia intenționează să realizeze o cartografiere a practicilor și a cadrelor internaționale în acest domeniu. De asemenea, Comisia intenționează să elaboreze un cadru și o metodologie pentru colectarea sistemică de date în vederea îmbunătățirii bazei de dovezi privind SRHR. În plus, Comisia intenționează să sprijine inițiativele care vizează îmbunătățirea accesului la contracepție în UE, pentru a îmbunătăți disponibilitatea și accesibilitatea.

În plus, în februarie 2026, Comisia a transmis răspunsul său la inițiativa cetățenească europeană (ICE) „My Voice My Choice: Pentru avorturi sigure și accesibile”. Răspunsul recunoaște că avortul în condiții nesigure este o chestiune de sănătate publică și subliniază că statele membre pot, dacă doresc, să utilizeze Fondul social european+ pentru a îmbunătăți accesul egal la servicii de avort în condiții de siguranță, disponibile în mod legal și la prețuri accesibile.

 Acțiuni-cheie ale Comisiei Europene:
· Lansarea unei noi inițiative împreună cu Organizația Mondială a Sănătății privind sănătatea femeilor (2026);
· Lansarea unui studiu privind beneficiile economice și sociale ale reducerii decalajului în materie de sănătate al femeilor legat de anumite afecțiuni, precum menopauza (2028);
· Sprijinirea acțiunilor statelor membre în materie de sănătate sexuală și reproductivă și drepturile aferente prin cartografierea practicilor și a cadrelor internaționale (2028);
· Punerea în aplicare a răspunsului Comisiei la inițiativa cetățenească europeană: „My Voice My Choice: Pentru avorturi sigure și accesibile” (2026-2027).
***
[bookmark: _Hlk206420383]Principiul 3 din foaia de parcurs: egalitatea de remunerare, emanciparea economică și independența financiară

Femeile câștigă în continuare, în medie, cu 12 % mai puțin pe oră decât bărbații în UE[footnoteRef:25], ceea ce evidențiază persistența inegalităților de gen pe piața forței de muncă. Abordarea acestei probleme este o chestiune de remediere a unei nedreptăți și de punere în aplicare a tratatelor UE și a Cartei drepturilor fundamentale[footnoteRef:26], valorificând astfel potențialul economic al unei egalități de gen îmbunătățite. [25:  The gender pay gap situation in the EU („Situația disparității salariale de gen în UE”) – Comisia Europeană.]  [26:  Articolul 157 din TFUE și articolul 23 din Carta drepturilor fundamentale.] 


Directiva privind transparența salarială este un instrument decisiv în combaterea discriminării salariale și a subevaluării locurilor de muncă ocupate predominant de femei, care reprezintă cauzele profunde ale disparității salariale de gen. Comisia va continua să sprijine statele membre în punerea în aplicare eficace și în timp util a prezentei directive. În cooperare cu EIGE, va publica în 2026 un set de instrumente privind evaluarea și clasificarea locurilor de muncă neutre din punctul de vedere al genului. Setul de instrumente va include instrumente adaptate pentru a ajuta întreprinderile mici și mijlocii să desfășoare aceste procese la nivel intern, fără a fi nevoie de consultanță externă. În plus, Comisia va oferi finanțare suplimentară pentru a sprijini punerea în aplicare a directivei și va organiza un atelier pentru partenerii sociali cu privire la modul în care aceștia pot sprijini punerea în aplicare a directivei. 

În plus, Directiva privind transparența salarială face trimitere la dispozițiile directivelor din 2014 privind achizițiile publice și impune statelor membre să ia măsurile adecvate pentru a se asigura că, în executarea contractelor de achiziții publice, operatorii economici își respectă obligațiile legate de principiul egalității de remunerare[footnoteRef:27]. [27:  Gender-responsive Public Procurement: Step-by-step toolkit (Achiziții publice receptive la dimensiunea de gen: Set de instrumente pas cu pas) | Institutul European pentru Egalitatea de Șanse între Femei și Bărbați.] 


Femeile din întreaga UE se confruntă, de asemenea, cu dificultăți în ceea ce privește accesul la investiții, ceea ce frânează semnificativ întreprinderile conduse de femei. Din fiecare 100 de euro investiți sub formă de capital de risc, mai puțin de 3 EUR sunt alocați echipelor conduse de femei și doar 15 EUR sunt alocați echipelor mixte din perspectiva genului[footnoteRef:28]. Eliminarea acestui decalaj de gen în materie de investiții este esențială pentru competitivitatea UE. În plus, eliminarea disparității de gen în ceea ce privește alfabetizarea financiară[footnoteRef:29] este esențială pentru stimularea spiritului antreprenoriatului feminin și a investițiilor realizate de femei, precum și pentru consolidarea rolului acestora în luarea deciziilor financiare.  [28:  Raportul din 2025 al Agenției Executive pentru Consiliul European pentru Inovare și IMM-uri privind disparitatea de gen în materie de investiții, care afectează atât întreprinderile conduse de femei, cât și fondurile de investiții conduse de femei. ]  [29:  Sursa: Eurostat Monitoring the level of financial literacy in the EU (Monitorizarea nivelului de alfabetizare financiară în UE) – iulie 2023 – sondaj Eurobarometru.] 


Obiectivele aferente finanțării inteligente din perspectiva egalității de gen în punerea în aplicare a acordurilor pentru finanțarea investițiilor UE joacă un rol esențial în îmbunătățirea accesului la finanțare. Pe baza experienței Băncii Europene de Investiții (BEI) – un partener de implementare în cadrul InvestEU, care a depășit în mare măsură obiectivul actual de finanțare inteligentă din perspectiva egalității de gen de 25 % – Comisia va propune extinderea în continuare a obiectivelor inteligente din punctul de vedere al genului în contextul viitoarelor programe de finanțare. În colaborare cu Grupul BEI, Comisia va continua acțiunile de îmbunătățire a accesului la finanțare pentru femeile antreprenoare din UE și de creștere a reprezentării femeilor în sectorul financiar (de exemplu, prin intermediul Laboratorului de finanțare a egalității de gen). Viitoarele programe, cum ar fi Fondul european pentru competitivitate (în așteptarea negocierilor interinstituționale), ar putea, de asemenea, să ofere sprijin pentru dezvoltarea întreprinderilor conduse de femei și să promoveze antreprenoriatul feminin. În plus, punerea în aplicare a Strategiei de alfabetizare financiară va urmări consolidarea abordării sale receptive la dimensiunea de gen. Inițiativa ESTEAM, care vizează consolidarea competențelor digitale și antreprenoriale ale femeilor și fetelor, va oferi formare pentru aproximativ 10 000 de fete și femei până în 2028. 

În plus, Comisia va publica un raport privind punerea în aplicare a Directivei 2004/113 privind accesul la bunuri și servicii și furnizarea de bunuri și servicii și va efectua un test de rezistență a Directivei 2010/41/UE privind activitatea independentă. Scopul este de a identifica motivele pentru care directivele sunt în prezent insuficient utilizate, deși provocările în materie de egalitate de gen persistă în ambele domenii. Acest lucru va oferi o bază cuprinzătoare de dovezi pentru acțiunile viitoare de abordare a lacunelor în ceea ce privește domeniul de aplicare și aplicarea legislației existente.
  
Femeile, în special femeile aflate în situații de vulnerabilitate, sunt expuse unui risc sporit de sărăcie sau de excluziune socială în întreaga UE. De exemplu, părinții unici susținători ai familiei monoparentale, în special femeile, întâmpină dificultăți în a face față cheltuielilor de zi cu zi și se confruntă cu un risc de sărăcie sau de excluziune socială de două ori mai mare decât populația generală. Recomandarea Consiliului privind un venit minim adecvat care să asigure incluziunea activă invită statele membre să asigure posibilitatea de a solicita ca venitul minim să fie furnizat membrilor individuali ai gospodăriei. Beneficiile individuale pot promova egalitatea de gen, securitatea veniturilor și independența economică a femeilor. În viitor, Comisia intenționează să integreze o perspectivă de gen puternică în prima strategie a UE de combatere a sărăciei. 

În conformitate cu Planul european privind locuințele la prețuri accesibile, Comisia va propune o recomandare a Consiliului privind combaterea excluziunii în materie de locuințe pentru a promova colectarea incluzivă a datelor și pentru a sprijini persoanele vulnerabile aflate în situații locative precare, inclusiv părinții unici susținători ai familiei monoparentale (în majoritate, femei), persoanele în vârstă (femeile trăiesc mai mult) și victimele violenței de gen. Comisia va publica, de asemenea, un studiu privind inegalitatea și discriminarea în materie de locuințe, adoptând o abordare intersecțională.

Sărăcia menstruală și sărăcia asociată menopauzei afectează multe femei din întreaga UE. Deși cotele reduse de TVA nu pot fi direcționate către grupurile cu venituri mici (sau către orice grupuri specifice), revizuirea Directivei TVA în 2022 a permis statelor membre să aplice o cotă redusă sau de 0 % pentru produsele de igienă feminină. Alte măsuri posibile, care pot fi mai bine direcționate către persoanele aflate în dificultate, includ furnizarea gratuită de produse menstruale sau organizarea unor distribuiri gratuite de astfel de produse către grupuri specifice. Comisia va organiza un schimb de bune practici privind măsurile de combatere în mod eficace a sărăciei menstruale și a sărăciei asociate menopauzei la nivel național.

Decalajul de pensii între bărbați și femei la nivelul UE se ridică încă la 25 %[footnoteRef:30], contribuind la faptul că femeile în vârstă sunt expuse într-o măsură mai mare riscului de sărăcie și de excluziune socială decât bărbații în vârstă. Strategia privind echitatea între generații evidențiază modul în care inegalitățile în materie de ocupare a forței de muncă, salarizare și responsabilități de îngrijire accentuează disparitățile de gen în ceea ce privește securitatea veniturilor și pensiile la vârste înaintate. Sunt necesare eforturi suplimentare pentru a aborda cauzele profunde ale disparității de gen în ceea ce privește pensiile, inclusiv întreruperile de carieră, ocuparea cu normă redusă și economiile insuficiente, precum și pentru a adapta modul în care este conceput sistemul de pensii astfel încât să se elimine aceste disparități. În acest scop, Comisia va explora modalități de abordare a rezultatelor de pe piața forței de muncă și a caracteristicilor relevante ale sistemului de pensii care determină decalajul de pensii între bărbați și femei și va cartografia și sprijini schimbul de bune practici în ceea ce privește abordarea decalajului. Comisia va consolida monitorizarea decalajului și a cauzelor profunde ale acestuia în cadrul tabloului de bord social și va prezenta recomandări în cadrul semestrului european. În plus, principiul egalității de șanse între femei și bărbați în ceea ce privește dobândirea drepturilor de pensie este pus în aplicare în cadrul Pilonului european al drepturilor sociale. Comisia va furniza, de asemenea, o analiză a situației femeilor în vârstă și a disparităților de gen în ceea ce privește prestațiile de pensii și sărăcia în Raportul din 2027 privind protecția socială adecvată la vârsta a treia.  [30:  Sursa: Eurostat (Pensia femeilor, cu 25 % mai mică decât cea a bărbaților în 2024).] 


Acțiuni-cheie ale Comisiei Europene:
· Publicarea, împreună cu Institutul European pentru Egalitatea de Șanse între Femei și Bărbați, a unui set de instrumente privind evaluarea și clasificarea locurilor de muncă dintr-o perspectivă neutră din punctul de vedere al genului și sprijinirea partenerilor sociali în punerea în aplicare a Directivei privind transparența salarială (2026); 
· Publicarea unui raport privind Directiva 2004/113/CE referitoare la accesul la bunuri și servicii și furnizarea acestora (2029) și realizarea unui test de rezistență al Directivei 2010/41/UE privind activitățile independente (2028);
· Cartografierea și sprijinirea schimbului de bune practici pentru abordarea decalajului de pensii între femei și bărbați și explorarea modalităților de abordare a factorilor care îl generează (2026–2030).
***
[bookmark: _Hlk210223819]Principiul 4 din foaia de parcurs: echilibrul dintre viața profesională și cea privată și egalitatea de gen în domeniul îngrijirii

Multe femei întâmpină dificultăți în a-și combina viața profesională cu cea privată, deoarece continuă să își asume cea mai mare parte a responsabilităților casnice și de îngrijire neremunerate. În UE, mai mult decât dublul proporției de femei (41 %) față de bărbați (20 %) petrec peste 35 de ore pe săptămână pentru îngrijirea copiilor[footnoteRef:31]. Responsabilitățile de îngrijire se numără printre principalele motive pentru care femeile lucrează cu fracțiune de normă sau sunt inactive din punct de vedere economic[footnoteRef:32]. Creșterea gradului de utilizare a concediilor din motive familiale și a formulelor flexibile de lucru de către tați și îngrijitorii bărbați este esențială pentru eliminarea acestei disparități de gen în repartizarea responsabilităților de îngrijire și îi va ajuta pe bărbați să beneficieze mai mult de drepturile lor. În plus, în pofida investițiilor semnificative din cadrul Mecanismului de redresare și reziliență în construirea și extinderea serviciilor de îngrijire a copiilor[footnoteRef:33], multe familii nu au încă acces la servicii de educație și îngrijire timpurie sau la servicii de îngrijire pe termen lung de înaltă calitate și la prețuri accesibile, ceea ce împiedică participarea femeilor pe piața forței de muncă. Sectorul serviciilor de îngrijire în sine este foarte segregat în funcție de gen, cu salarii mici din punct de vedere structural și condiții de muncă dificile, necesitând măsuri receptive la dimensiunea de gen.  [31:  EIGE Sharing Care_Closing the Gender Gaps Survey_2024.]  [32:  A se vedea raportul de cercetare al Eurofound din 2025 intitulat Unpaid care in the EU (Îngrijirea neremunerată în UE).]  [33:  Tabloul de bord privind redresarea și reziliența – Analiză tematică – Egalitatea (2023).] 


Strategia europeană privind serviciile de îngrijire stabilește un cadru pentru servicii de îngrijire de înaltă calitate, abordabile ca preț și accesibile și îmbunătățește situația atât pentru îngrijitori, cât și pentru beneficiarii serviciilor de îngrijire. Directiva privind echilibrul dintre viața profesională și cea privată stabilește un cadru juridic solid pentru a asigura disponibilitatea unor formule flexibile de lucru și a unor concedii din motive familiale plătite în mod adecvat pentru părinți și îngrijitori, încurajând tații să opteze pentru concedii de paternitate și din motive familiale. Propunerea privind viitoarea politică agricolă comună include posibilitatea ca statele membre să ofere sprijin pentru serviciile de înlocuire în cadrul exploatației, permițându-le fermierilor să își ia concediu pentru creșterea copilului și concediu pentru îngrijirea familială. Prin Recomandarea Consiliului privind obiectivele de la Barcelona pentru 2030, statele membre s-au angajat să respecte obiectivele privind participarea la educația și îngrijirea timpurie, precum și standardele de calitate și accesibilitate a prețurilor. În mod similar, prin Recomandarea Consiliului privind accesul la servicii de îngrijire pe termen lung de înaltă calitate și accesibile din punct de vedere financiar, statele membre s-au angajat să îmbunătățească serviciile și să abordeze provocările în materie de forță de muncă. 

Comisia va evalua punerea în aplicare de către toate statele membre a Directivei privind echilibrul dintre viața profesională și cea privată și va prezenta un raport în acest sens până în 2028. Acest raport va fi însoțit de două studii privind drepturile la concediu din motive familiale pentru persoanele care desfășoară o activitate independentă și privind interacțiunile dintre concediile prevăzute în directivă și alte tipuri de concedii din motive familiale. Comisia va aborda, de asemenea, stereotipurile persistente care conduc la neutilizarea concediilor de către bărbați și va sprijini monitorizarea utilizării concediilor de către bărbați prin încurajarea statelor membre să adopte cadrul de indicatori privind echilibrul dintre viața profesională și cea privată, elaborat în comun în cadrul comitetelor consultative ale Consiliului Ocuparea Forței de Muncă, Politică Socială, Sănătate și Consumatori[footnoteRef:34]. În paralel, Comisia va prezenta rapoarte privind punerea în aplicare a Recomandării Consiliului privind obiectivele de la Barcelona și privind punerea în aplicare a Recomandării Consiliului privind îngrijirea pe termen lung. În plus, Forumul demografic al UE va aborda aspectele legate de egalitatea de gen ale evoluțiilor demografice, pe baza datelor din Raportul demografic.  [34:  Pentru detalii suplimentare, se vedea: Cadre de monitorizare și de evaluare comparativă – Ocuparea forței de muncă, afaceri sociale și incluziune.] 


Condițiile de muncă din sectorul îngrijirii rămân un domeniu care necesită o atenție deosebită. Acest sector dominat de femei se caracterizează prin salarii mici, o prevalență mai mare a contractelor de muncă precare decât în alte sectoare și programe de lucru solicitante, lipsa negocierilor colective și lipsa accesului la formare. Un comitet de dialog social sectorial a fost instituit la nivel european pentru a sprijini dialogul social în acest sector. Lucrătorii casnici, care provin adesea dintr-un context de migrație, sunt deosebit de vulnerabili. Prin urmare, Comisia îndeamnă statele membre să ratifice și să pună în aplicare Convenția nr. 189 a OIM privind munca decentă pentru lucrătorii casnici. 

[bookmark: _Hlk214894221]Pentru a evalua progresele înregistrate în cadrul Strategiei europene privind serviciile de îngrijire, Comisia va desfășura un dialog privind punerea în aplicare a acestei strategii. Acest dialog va analiza progresele înregistrate în ceea ce privește furnizarea de servicii de educație și îngrijire timpurie, de servicii de îngrijire pe termen lung, asigurarea de condiții de muncă echitabile și furnizarea de formare în sectorul îngrijirii. Dialogul va fundamenta Pactul european privind serviciile de îngrijire, care va integra o perspectivă de gen puternică. Acesta va stabili un set cuprinzător de măsuri pentru a aborda provocările cu care se confruntă sectorul serviciilor de îngrijire și forța de muncă aferentă. Acestea includ îmbunătățirea condițiilor de muncă și a dezvoltării carierei îngrijitorilor, precum și sporirea accesibilității financiare, a accesului și a calității serviciilor de îngrijire. Pactul european privind serviciile de îngrijire va promova, de asemenea, o participare mai egală a bărbaților și a femeilor la îngrijirea formală și informală și va analiza investițiile în serviciile de îngrijire, explorând oportunitățile oferite de digitalizare și de diferitele modele de afaceri, pentru a promova ocuparea echitabilă a forței de muncă și îngrijirea de înaltă calitate.

Acțiuni-cheie ale Comisiei Europene:
· Publicarea unui raport privind punerea în aplicare a Directivei privind echilibrul dintre viața profesională și cea privată (2028); 
· Publicarea unor rapoarte referitoare la punerea în aplicare a Recomandării Consiliului privind educația și îngrijirea timpurie a copiilor și a Recomandării Consiliului privind îngrijirea pe termen lung (2027);
· Prezentarea unui Pact european cuprinzător privind serviciile de îngrijire (2027).
***
Principiul 5 din foaia de parcurs: șanse egale de angajare și condiții de muncă adecvate

Obiectivul principal al UE pentru 2030 privind ocuparea forței de muncă vizează reducerea la jumătate a disparității de gen în ceea ce privește ocuparea forței de muncă. Cu toate acestea, rata de ocupare a femeilor rămâne cu 10 puncte procentuale mai scăzută decât cea a bărbaților[footnoteRef:35]. Numai această disparitate a fost estimată la o pierdere de 390 de miliarde EUR pentru economia UE în 2023[footnoteRef:36]. Disparitatea de gen în ceea ce privește ocuparea forței de muncă este rezultatul diferitelor bariere și structuri de stimulente, cum ar fi cele din sistemele fiscale naționale, lipsa unor formule flexibile de lucru și salariile inegale. Stereotipurile de gen împiedică un număr mare de femei și bărbați să își urmeze obiectivele profesionale și conduc la existența unor sectoare dominate fie de bărbați, fie de femei. Disparitatea de gen în ceea ce privește ocuparea forței de muncă este deosebit de pronunțată în cazul mamelor, al femeilor migrante și de etnie romă, al femeilor cu handicap și al femeilor din zonele rurale. [35:  Statistici de gen – Statistici explicate – Eurostat.]  [36:  Comunicatul de presă al Eurofound din 2025: „Mind the Gap! The Gender Employment Gap Cost Europe Over €390 Billion in 2023”. ] 


Comisia va consolida perspectiva de gen și perspectiva intersecțională în acțiunile din cadrul Pilonului european al drepturilor sociale, inclusiv pentru a spori participarea femeilor pe piața forței de muncă. De asemenea, Comisia va continua să promoveze diversitatea și incluziunea prin intermediul Platformei UE a cartelor diversității, facilitând dialogul și oferind orientări, inclusiv cu privire la practicile de angajare favorabile incluziunii.

Femeile se confruntă cu obstacole în calea avansării la nivelurile superioare de conducere, din cauza stereotipurilor de gen, a discriminării, a întreruperilor de carieră (legate de responsabilitățile de îngrijire) și a lipsei unor formule flexibile de lucru. Directiva privind femeile în consiliile de administrație ale întreprinderilor constituie un cadru legislativ important pentru abordarea dezechilibrelor de gen în conducerea întreprinderilor. În 2026, Comisia va prezenta un raport cu privire la măsurile adoptate de statele membre care sunt la fel de eficace și care permit suspendarea aplicării procedurii de selecție bazate pe merit prevăzute în directivă. Comisia va prezenta o evaluare cuprinzătoare a eficacității și eficienței directivei până în 2029. Echilibrul de gen în pozițiile de conducere și în participarea la procesul decizional este esențial și în administrația publică, pentru a se asigura că procesul de elaborare a politicilor reflectă diversitatea societății[footnoteRef:37]. În cadrul propriei sale organizații, Comisia a adoptat măsuri pentru a atinge paritatea de gen în funcțiile de conducere, ceea ce a condus la ocuparea a 49 % dintre aceste funcții de către femei, în creștere de la 40 % în 2019. Această realizare va fi susținută prin măsuri specifice, deoarece consolidarea progreselor rămâne o prioritate politică.  [37:  Deși, în medie, la nivelul UE se constată o oarecare paritate de gen la nivelurile superioare ale administrațiilor publice naționale (48 % femei în funcții publice de conducere), există în continuare discrepanțe semnificative între statele membre (proporția femeilor variind de la 26 % la 63 %): Indicator: administrațiile naționale: primele două niveluri ale funcțiilor de conducere din administrația publică, în funcție de domeniul guvernamental | Baza de date cu statistici legate de gen | Institutul European pentru Egalitatea de Șanse între Femei și Bărbați.] 


Femeile sunt, de asemenea, expuse unor riscuri specifice la locul de muncă în diferite sectoare și tipuri de activități, inclusiv femeile care lucrează în locuri de muncă mobile și sezoniere. În cadrul UE, o femeie din trei s-a confruntat cu hărțuirea sexuală la locul de muncă, procentul crescând la 41,6 % în grupul femeilor cu vârsta cuprinsă între 18 și 29 de ani[footnoteRef:38]. Hărțuirea sexuală la locul de muncă este interzisă în legislația UE[footnoteRef:39], dar nu există mecanisme specifice de prevenire, raportare și sprijinire a victimelor. Deși UE dispune de un cadru solid pentru securitate și sănătate în muncă (SSM), sunt necesare acțiuni suplimentare pentru a preveni și a remedia hărțuirea sexuală la locul de muncă ca risc psihosocial, inclusiv eventuale măsuri legislative. În cadrul actului legislativ privind locurile de muncă de calitate, pe baza răspunsurilor partenerilor sociali la prima etapă a consultării[footnoteRef:40] și în așteptarea celei de a doua etape a consultării, Comisia va analiza posibilitatea unor acțiuni care să abordeze mai eficient hărțuirea sexuală la locul de muncă. Viitorul Cadru strategic al UE privind sănătatea și siguranța la locul de muncă va reprezenta, de asemenea, o oportunitate pentru o abordare mai amplă și receptivă la dimensiunea de gen, inclusiv în ceea ce privește violența din partea terților. Instrumentul online interactiv de evaluare a riscurilor privind hărțuirea sexuală și violența din partea terților, elaborat de Agenția Europeană pentru Securitate și Sănătate în Muncă (EU-OSHA), oferă sprijin practic angajatorilor și lucrătorilor în ceea ce privește prevenirea și detectarea hărțuirii sexuale. În 2027, EU-OSHA va lansa, de asemenea, o campanie pentru un loc de muncă sănătos privind sănătatea mintală la locul de muncă și prevenirea riscurilor psihosociale, inclusiv a hărțuirii sexuale și a violenței.  [38:  Convenția nr. 190 a OIM privind violența și hărțuirea abordează, de asemenea, violența și hărțuirea pe criterii de gen. Până în prezent, au ratificat convenția 13 state membre ale UE.]  [39:  Directiva 2006/54/CE privind punerea în aplicare a principiului egalității de șanse și al egalității de tratament între bărbați și femei în materie de încadrare în muncă și de muncă (reformare).]  [40:  Actul legislativ privind locurile de muncă de calitate Consultare în prima etapă.] 


În plus, Comisia va continua să depună eforturi pentru eliminarea hărțuirii psihologice și sexuale în propria sa administrație publică. Acest lucru se va baza pe activitatea consilierului confidențial principal și pe cadrul reînnoit de combatere a hărțuirii, prin punerea în aplicare a unor planuri de acțiune specifice privind prevenirea hărțuirii și prin abordarea repercusiunilor violenței domestice la locul de muncă, în conformitate cu obligațiile UE în temeiul Convenției de la Istanbul.

De asemenea, apar noi riscuri pentru femei în contextul utilizării inteligenței artificiale, cum ar fi stereotipurile de gen în recrutare, evaluare sau gestionarea algoritmică. Regulamentul privind IA impune obligații furnizorilor și implementatorilor de sisteme de IA cu grad ridicat de risc în domeniul ocupării forței de muncă, al gestionării lucrătorilor și al activităților independente. Anumiți implementatori de sisteme de IA cu grad ridicat de risc trebuie să efectueze o evaluare a impactului asupra drepturilor fundamentale, menită să identifice și să evalueze posibilele riscuri pe care sistemul de IA cu grad ridicat de risc le poate prezenta pentru drepturile fundamentale, inclusiv discriminarea pe criterii de sex. În Foaia de parcurs privind locurile de muncă de calitate, Comisia a identificat gestionarea algoritmică și IA la locul de muncă ca domenii potențiale de acțiune a UE în contextul actului legislativ privind locurile de muncă de calitate. 

[bookmark: _Hlk225425604]Dezechilibrele de gen, deosebit de pronunțate în anumite sectoare, sunt abordate prin inițiative specifice, cum ar fi programul de politică pentru 2030 privind deceniul digital, Planul de acțiune pentru construcții, Rețeaua UE pentru diversitate și incluziune în industria spațială și de apărare, Femeile și transporturile – Platforma UE pentru schimbare și rețeaua ambasadorilor pentru #DiversityInTransport. Comisia va lansa, de asemenea, noi inițiative receptive la dimensiunea de gen pentru a aborda dezechilibrele din alte sectoare, cum ar fi o platformă „Femeile în agricultură”, o Cartă a artiștilor din UE și un Plan de acțiune pentru femei în cercetare, inovare și start-upuri. Comisia va efectua, de asemenea, un sondaj al UE privind diversitatea și incluziunea în sectoarele apărării, industriei și spațiului.

Standardele trebuie să includă întreaga populație a UE, inclusiv femeile. Comisia va promova în continuare stabilirea de standarde favorabile incluziunii prin sprijinirea creării unui eșantion de date reprezentativ pentru populația UE și pe baza studiului privind caracterul incluziv al antropometriei în standardele europene armonizate. În contextul viitorului act legislativ european privind produsele, Comisia va depune eforturi pentru a promova întreaga diversitate a populației UE prin abordarea elementelor specifice de gen în legislațiile sectoriale relevante, îndeosebi în ceea ce privește stabilirea standardelor. De asemenea, Comisia va încuraja sistemul european de standardizare să țină seama în mod adecvat de elementele care au un impact direct asupra femeilor și va continua să promoveze reprezentarea egală a femeilor în guvernanța organizațiilor de standardizare europene.
În plus, Comisia va sprijini în continuare punerea în aplicare deplină a Regulamentului privind siguranța generală a produselor în ceea ce privește includerea explicită a dimensiunii de gen în evaluarea siguranței produselor, recunoscând că diferențele biologice și fiziologice pot influența modul în care anumite riscuri afectează femeile. În special, Comisia va sprijini siguranța produselor sensibilă la dimensiunea de gen prin instrumente de orientare, schimburi specifice cu autoritățile și cu operatorii economici. 
Acțiuni-cheie ale Comisiei Europene:
· Prezentarea unei evaluări a eficacității și eficienței Directivei privind femeile în consiliile de administrație ale întreprinderilor (2029);
· Analizarea posibilității unor acțiuni pentru a aborda mai eficient hărțuirea sexuală la locul de muncă, în contextul Actului legislativ privind locurile de muncă de calitate (2026) și al viitorului Cadru strategic al UE privind securitatea și sănătatea în muncă (2028);
· Prezentarea unui plan de acțiune pentru femei în cercetare, inovare și start-upuri (2026);
· Încurajarea sistemului european de standardizare să țină seama în mod adecvat de toate elementele care au un impact direct asupra femeilor (2026-2030). 
***
Principiul 6 din foaia de parcurs: educație și formare de înaltă calitate și favorabile incluziunii

Toate fetele și toți băieții ar trebui să aibă posibilitatea de a-și urma liber aspirațiile, însă se confruntă adesea cu provocări specifice de gen în educație, ceea ce conduce la rezultate educaționale inegale. Stereotipurile de gen influențează opțiunile educaționale, cu consecințe pe tot parcursul vieții, contribuind la segregarea profesională. Educația sensibilă la dimensiunea de gen poate constitui un instrument cu adevărat transformator de combatere a inegalităților de gen și de asigurare a accesului tuturor copiilor din UE, indiferent de gen, la educație și formare de înaltă calitate și favorabile incluziunii. Asigurarea accesului și eliminarea barierelor sunt deosebit de presante pentru fetele și băieții din grupurile subreprezentate, inclusiv pentru cei care provin din minorități rasiale sau etnice, din medii socioeconomice defavorizate sau dintr-un context de migrație, precum și pentru copiii cu handicap. În temeiul cadrului strategic pentru cooperarea europeană în domeniul educației și formării profesionale 2021-2030, Comisia va continua să sprijine statele membre în atingerea acestor obiective, cu respectarea deplină a competențelor lor în acest domeniu. 

Combaterea eficace a dezechilibrelor de gen în educație necesită acțiuni specifice în sectoare strategice precum STIM (știință, tehnologie, inginerie, matematică), în care femeile sunt subreprezentate. Interesul pentru aceste discipline trebuie stimulat de la o vârstă fragedă. În 2026, Comisia va prezenta un amplu pachet privind educația pentru a consolida dobândirea competențelor de bază – inclusiv matematică, științe și competențe digitale. Împreună cu inițiativa „Girls Go STEM”, propusă de Comisie și condusă de Institutul European de Tehnologie în cadrul Planului strategic pentru educația în domeniul STIM, aceasta va contribui la obiectivul mai larg de a atrage un milion de fete în domeniile STIM până în 2028. Promovarea femeilor în domeniile STIM este unul dintre cele trei obiective-cheie ale planului strategic. Un grup executiv european pentru STIM va oferi consiliere cu privire la aspecte strategice, inclusiv cu privire la modul de integrare a practicilor de succes pentru a atrage mai multe fete și femei în domeniile STIM.

În paralel, este necesar, de asemenea, să se pună un accent mai mare pe abordarea nevoilor specifice de gen ale băieților, în cazul cărora probabilitatea de a se număra printre elevii cu cele mai bune performanțe în toate țările UE este mai redusă. Comisia va promova o abordare de tip „Boys in HEAL” (Health, Education, Administration, Literacy) (sănătate, educație, administrație și alfabetizare). Comisia va publica un manual privind soluțiile bazate pe dovezi pentru a reduce disparitățile de gen în ceea ce privește opțiunile de studiu și rezultatele educaționale. Pe baza acestuia, Comisia va avea în vedere posibilitatea lansării unei inițiative menite să atragă mai mulți băieți și bărbați către aceste domenii de studiu și sectoare. De asemenea, Comisia va sprijini mai bine cadrele didactice și școlile în combaterea stereotipurilor de gen prin sprijinirea elaborării și promovării de materiale pe această temă, de exemplu prin intermediul Platformei europene pentru educația școlară și al proiectelor Erasmus+.

În învățământul superior, bărbații sunt subreprezentați, iar femeile tind să îi depășească în ceea ce privește rezultatele școlare. Comisia va avea în vedere noi inițiative pentru a spori accesibilitatea învățământului superior și pentru a asigura absolvirea studiilor de către o gamă largă de cursanți. 

Cultura și sportul sunt factori importanți care favorizează combaterea stereotipurilor de gen, atât în mediul educațional, cât și în afara acestuia. La nivelul UE, mai multe inițiative utilizează cultura pentru a promova egalitatea de gen, în timp ce politica în domeniul sportului încurajează modelele feminine și contribuie la eliminarea disparității de gen în practicarea de activități fizice. Comisia va continua integrarea perspectivei de gen în aceste domenii, în special în cadrul Săptămânii europene a sportului, al Premiilor UE pentru sport #BeActive, al programului Erasmus+ pentru sport și al Viziunii strategice pentru sport în Europa, pentru a consolida modelul european în domeniul sportului.

Acțiuni-cheie ale Comisiei Europene:
· Prezentarea unui pachet în domeniul educației care să contribuie la atragerea unui număr mai mare de fete către domeniile și carierele STIM (știință, tehnologie, inginerie și matematică) (2026);
· Promovarea unei abordări de tip „Boys in HEAL” (sănătate, educație, administrație și alfabetizare) (2026–2030) și publicarea unui manual privind reducerea disparităților de gen în alegerea studiilor și în rezultatele școlare (2028);
· Sprijinirea elaborării și promovării de materiale destinate școlilor și cadrelor didactice pentru combaterea stereotipurilor de gen. 
***
Principiul 7 din foaia de parcurs: participarea activă, egală și sigură la viața publică și politică

Structurile de putere existente împiedică femeile să participe pe deplin, în mod egal și semnificativ și să exercite funcții de conducere în politică și în viața publică. Doar o treime dintre parlamentarii naționali și miniștrii de rang înalt din UE sunt femei. În plus, la alegerile europene din 2024 s-a înregistrat o scădere a ponderii femeilor alese în Parlamentul European, aceasta coborând sub 40 %[footnoteRef:41]. Femeile din politică sunt adesea ținta unor atacuri privind calificările, experiența și competențele lor, fiind utilizată dezinformarea pentru a le submina credibilitatea, a le pune la îndoială legitimitatea și a descuraja atât sprijinul public, cât și propria lor participare politică[footnoteRef:42]. O treime dintre femeile din politică care suferă de pe urma violenței cibernetice renunță la platformele de comunicare socială[footnoteRef:43]. Violența de gen împotriva jurnalistelor este, de asemenea, larg răspândită, jurnalistele devenind ținte predilecte în mediul online și fiind supuse unor atacuri mai virulente și sexualizate[footnoteRef:44]. Ura misogină și violența la care sunt supuse femeile în politică și în viața publică le subminează drepturile fundamentale și zdruncină însuși fundamentul democrației.  [41:  A se vedea Raportul privind alegerile pentru Parlamentul European din 2024, COM(2025) 287 final.]  [42:  A se vedea studiul JRC: „Shut up and do the dishes! Toxicity and Gender in Digital Political Spaces: Evidence from the 2024 European Elections (2025) (Taci și spală vasele! Toxicitatea și genul în spațiile politice digitale: dovezi din alegerile europene din 2024).]  [43:  Studiul din 2024 al Consiliul localităților și regiunilor europene „WOMEN IN POLITICS Local and European Trends” (FEMEI ÎN POLITICĂ – Tendințe la nivel local și european).]  [44:  Violența împotriva jurnalistelor și politicienelor – Raportul OSCE din 2021.] 


La nivelul UE, Regulamentul privind statutul și finanțarea partidelor politice europene și a fundațiilor politice europene impune partidelor politice și fundațiilor europene să publice informații cu privire la echilibrul de gen în rândul membrilor și al organelor lor de conducere. Recomandarea Comisiei privind procese electorale incluzive și reziliente încurajează partidele politice naționale să instituie liste de candidați echilibrate din punctul de vedere al genului și promovează acțiuni de combatere a discursurilor de incitare la ură bazate pe gen împotriva femeilor active din punct de vedere politic. Comisia își va actualiza inventarul măsurilor juridice și de politică din statele membre care promovează participarea și leadershipul femeilor în politică, în administrația publică și în parlamente prin includerea celor mai recente bune practici. Acesta va evalua bunele practici și progresele înregistrate, constituind baza pentru eventuale acțiuni viitoare. 

După cum s-a anunțat în scutul european pentru democrație, Comisia va prezenta o recomandare a Comisiei privind siguranța în politică a candidaților politici și a reprezentanților aleși în ceea ce privește amenințările offline și online, inclusiv în ceea ce privește dezinformarea, și un ghid specific de bune practici. Demersul va acorda o atenție deosebită femeilor, deoarece acestea sunt vizate în mod disproporționat. Măsurile vor include, de asemenea, activități de formare (coaching), mentorat și creare de rețele pentru femeile din politică, formare pentru liderii politici și acțiuni de sensibilizare. 

Comisia tratează cu maximă seriozitate atacurile de dezinformare îndreptate împotriva femeilor din politică. Codul de conduită privind dezinformarea prevăzut de Regulamentul privind serviciile digitale oferă un instrument-cheie în acest sens. În cadrul viitorului program AgoraEU (în curs de adoptare), Comisia ar putea pune la dispoziție fonduri pentru a sprijini femeile în politică, inclusiv, de exemplu, pentru combaterea urii în mediul online. Strategia de securitate internă ProtectEU subliniază că este important ca autoritățile competente ale statelor membre să fie instruite să utilizeze instrumente juridice pentru a elimina conținutul ilegal online, inclusiv pentru a combate violența cibernetică pe criterii de gen. 
  
Discursurile împotriva egalității de gen, conținutul ilegal online și amplificarea artificială a acestuia amenință spațiul democratic al UE[footnoteRef:45], inclusiv prin accentuarea polarizării între femeile tinere și bărbați[footnoteRef:46]. Studiile arată că aceste fenomene sunt promovate și finanțate de mișcări globale bine finanțate[footnoteRef:47] și sunt exploatate tot mai mult prin acțiuni străine de manipulare a informațiilor și ingerințe străine. Prin intermediul programului Orizont Europa, Comisia a sprijinit cercetarea pentru a combate dezinformarea și discursul de incitare la ură, pentru a înțelege cauzele profunde ale polarizării și pentru a aborda discursurile împotriva egalității de gen. Comisia va lansa un studiu privind rețelele, sferele și discursurile online care vizează bărbații tineri și băieții, precum și posibilele lor legături cu forțe antidemocratice și mișcări de incitare la ură. De asemenea, Comisia își va întări colaborarea cu organizațiile societății civile și cu inițiativele de consolidare a comunităților care combat manipularea informațiilor și dezinformarea cu privire la gen, inclusiv prin organizarea de mese rotunde cu bărbați și băieți. În plus, Comisia va organiza un eveniment comun privind politicile și practicile referitor la misoginism și ideologia incel (celibat involuntar) în rândul tinerilor în cadrul Centrului de cunoștințe al UE privind prevenirea radicalizării.  [45:  ProtectEU: o strategie europeană de securitate internă, COM(2025) 148 final.]  [46:  A se vedea sinteza politică a JRC: „Gender Attitudes in the EU: Uneven Progress and Partial Polarisation” (2025) (Atitudinile privind genul în UE: Progrese inegale și polarizare parțială).]  [47:  Datta, Neil, The Next Wave: How Religious Extremism Is Regaining Power | EPF (2025).] 


Acțiuni-cheie ale Comisiei Europene: 
· Prezentarea unei recomandări a Comisiei privind siguranța în viața politică (2026); 
· Actualizarea inventarului măsurilor juridice și de politică menite să promoveze participarea și leadershipul femeilor în politică, în administrația publică și în parlamente (2027);
· Realizarea unui studiu privind rețelele, mediile și narațiunile online care vizează bărbații tineri și băieții (2028).
[bookmark: _Hlk223255383]***
Principiul 8 din foaia de parcurs: mecanisme instituționale care asigură egalitatea de gen

Acțiunile de promovare a egalității de gen pot fi eficace numai dacă sunt sprijinite de instituții și procese care promovează egalitatea de gen și integrarea perspectivei egalității de gen în toate domeniile de politică. EIGE va lansa în 2026 un serviciu de asistență pentru integrarea perspectivei de gen pentru a sprijini în continuare integrarea perspectivei de gen la nivelul statelor membre. În plus, Comisia va sprijini autoritățile statelor membre să își consolideze capacitățile și să elaboreze orientări privind integrarea perspectivei de gen, inclusiv integrarea dimensiunii de gen în buget. De asemenea, Comisia va continua să sprijine punerea în aplicare a directivelor privind standardele aplicabile organismelor de promovare a egalității. 

Pentru a promova integrarea perspectivei de gen în toate politicile UE, inclusiv în domenii transversale, cum ar fi politicile privind clima și mediul, Comisia se va baza în continuare pe progresele înregistrate de Grupul operativ pentru egalitate cu rețeaua coordonatorilor pentru egalitate din toate direcțiile generale și serviciile și cu Serviciul European de Acțiune Externă (SEAE). De asemenea, au fost desemnate puncte de contact pentru egalitate în cabinetele fiecărui comisar. 

Fondurile UE vor continua să promoveze egalitatea de gen. În cadrul programului CEDV, Comisia va continua să sprijine organizațiile societății civile, partenerii sociali și autoritățile publice în punerea în aplicare a legislației și a politicilor UE privind egalitatea de gen. Prin intermediul programului Orizont Europa, Comisia își reafirmă, de asemenea, angajamentul de a finanța cercetări specifice privind egalitatea de gen, printr-o abordare intersecțională. De asemenea, Comisia va continua să sprijine integrarea obligatorie a dimensiunii de gen în conținutul cercetării și inovării.

Punerea în aplicare a CFM 2028-2034 (în așteptarea negocierilor interinstituționale) oferă o ocazie esențială de a consolida integrarea perspectivei de gen în bugetul UE. Propunerea de regulament privind performanța bugetului face din egalitatea de gen un principiu orizontal pentru majoritatea programelor de finanțare ale UE, inclusiv pentru planurile de parteneriat național și regional. Regulamentul privind performanța bugetului introduce, de asemenea, un cadru coerent pentru integrarea egalității de gen în întregul buget, printr-o metodologie de urmărire a cheltuielilor UE care sprijină egalitatea de gen și prin dezagregarea indicatorilor de performanță în funcție de gen. Comisia intenționează să prezinte orientări tehnice privind metodologia de urmărire până la sfârșitul anului 2026[footnoteRef:48]. În plus, egalitatea de gen va continua să fie abordată în cadrul semestrului european, pentru a identifica și a aborda provocările presante în materie de egalitate de gen.  [48:  Până la adoptarea articolului 7 alineatul (3) din propunerea de regulament de instituire a unui cadru de urmărire a cheltuielilor bugetare și de performanță a bugetului și a altor norme orizontale pentru programele și activitățile Uniunii, COM(2025) 545 final, 16.7.2025. ] 


Comitetul Regiunilor al UE joacă un rol important în promovarea participării politice a femeilor în orașe și regiuni, iar autoritățile locale și regionale joacă un rol central în promovarea egalității de gen și a reprezentării politice egale. De asemenea, Comitetul Economic și Social European canalizează angajamentul partenerilor sociali și al organizațiilor societății civile către egalitatea de gen ca pilon al democrației, al justiției sociale și al creșterii favorabile incluziunii.

Rolul societății civile în promovarea egalității de gen este esențial. Comisia va continua să pună la dispoziție finanțare pentru organizațiile feministe și pentru organizațiile pentru drepturile femeilor, atât ca parte a actualului program CEDV, cât și a programului AgoraEU propus (în așteptarea negocierilor interinstituționale). Comisia va consolida reprezentarea societății civile în cadrul Comitetului consultativ pentru egalitatea de șanse între femei și bărbați și va oferi un cadru regulat și structurat pentru dialogul privind protejarea și promovarea valorilor UE în cadrul platformei societății civile[footnoteRef:49]. Acest lucru va spori reziliența organizațiilor societății civile, inclusiv a organizațiilor dedicate egalității de gen. Comisia va extinde în mod specific cooperarea cu organizațiile axate pe egalitatea de gen care implică și sprijină bărbații și băieții.  [49:  A se vedea Strategia UE pentru societatea civilă, COM(2025) 790 final.] 


Politica privind egalitatea de gen bazată pe dovezi necesită date solide, defalcate pe sexe, iar Comisia se angajează să colecteze în mod sistematic aceste date. Viitoarea recomandare referitoare la datele privind egalitatea va include o recomandare ca datele să fie defalcate în funcție de sex și de alte motive de discriminare.

[bookmark: _Hlk221867047]Politicile de pregătire trebuie, de asemenea, să țină seama de dimensiunea de gen. Astfel cum se recunoaște în Strategia privind o Uniune a pregătirii, femeile și fetele pot fi afectate în mod disproporționat de crize și situații de urgență. De exemplu, fenomenele meteorologice extreme creează complicații grave pentru sănătatea femeilor însărcinate sau în vârstă, inclusiv un risc crescut de spitalizare. Pentru a aborda acest aspect, Comisia va continua să integreze diversitatea și incluziunea în activitățile și operațiunile de formare din cadrul mecanismului de protecție civilă al Uniunii, cu accent pe promovarea echilibrului de gen. 

Urbanismul prezintă un mare potențial de promovare a egalității de gen prin asigurarea faptului că spațiile publice sunt sigure pentru femei și fete și că infrastructura și serviciile, cum ar fi serviciile de îngrijire și transportul public, sunt adaptate la nevoile acestora[footnoteRef:50]. Agenda UE pentru orașe 2025 recunoaște provocările specifice de gen ale urbanismului și oferă modalități de a promova în continuare aceste aspecte împreună cu orașele, de exemplu prin intermediul viitoarei platforme a orașelor din UE. De asemenea, Comisia va continua să sprijine și să recunoască autoritățile locale care promovează incluziunea prin intermediul . [50:  A se vedea Avizul Comitetului European al Regiunilor pe tema „Orașele și regiunile – deschizătoare de drumuri în eliminarea violenței de gen” (2024), precum și inițiativa globală a ONU Femei privind „Orașe sigure și spații publice sigure pentru femei și fete” (2025). ] 


Pentru a impulsiona realizarea principiilor Foii de parcurs privind drepturile femeilor la nivel național, Comisia invită toate statele membre să pună în aplicare planuri naționale de acțiune privind egalitatea de gen până la sfârșitul anului 2027. Programul de învățare reciprocă privind egalitatea de gen și Grupul la nivel înalt pentru integrarea perspectivei de gen oferă platforme excelente pentru schimbul de bune practici și monitorizarea punerii în aplicare a prezentei strategii și a planurilor naționale. 

Comisia va monitoriza și va raporta cu privire la punerea în aplicare a tuturor strategiilor din cadrul Uniunii egalității, inclusiv prin evaluarea progreselor înregistrate în cadrul prezentei strategii și prin urmărirea acțiunilor sale. Comisia va lansa, de asemenea, o campanie de comunicare privind o Uniune a egalității, cu o puternică dimensiune de gen și o abordare intersecțională, și va lansa o rețea de cercetare și inovare pentru o Uniune a egalității în cadrul programului Orizont Europa.
	
Acțiuni-cheie ale Comisiei Europene:
· Asigurarea integrării perspectivei de gen în punerea în aplicare a următorului cadru financiar multianual (2028–2034) (în curs de adoptare);
· Prezentarea unor orientări tehnice privind urmărirea cheltuielilor legate de egalitatea de gen (2026);
· Consolidarea reprezentării societății civile în cadrul Comitetului consultativ pentru egalitatea de șanse între femei și bărbați (2026).

3. Egalitatea de gen în acțiunea externă a UE

Nicio țară din lume nu este în prezent pe cale să realizeze egalitatea de gen deplină până în 2030. Progresele în materie de egalitate de gen sunt tot mai mult stagnante sau chiar inversate în numeroase regiuni ale lumii, pe fondul unor niveluri record ale conflictelor armate, al reculului democratic, al fragmentării geopolitice și al intensificării impactului schimbărilor climatice care remodelează mediul de securitate la nivel mondial. Reducerea finanțării pentru egalitatea de gen amenință perspectivele de dezvoltare umană, inclusiv accesul femeilor la SRHR. O treime dintre femeile din întreaga lume au fost victime ale violenței fizice sau sexuale și peste 200 de milioane de femei și fete sunt afectate de mutilarea genitală[footnoteRef:51]. Drepturile femeilor sunt grav compromise în conflicte, unde femeile se confruntă cu niveluri crescute de violență de gen. Femeile se confruntă, de asemenea, cu riscuri mai mari din cauza dezastrelor legate de climă, a insecurității alimentare și a deficitului de resurse, în timp ce inegalitatea de gen amplifică impactul provocărilor de mediu. Recunoașterea efectelor intersecționale ale schimbărilor climatice, ale conflictelor, ale strămutărilor și ale migrației asupra femeilor și fetelor, furnizarea de sprijin pentru redresare și reconstrucție receptiv la dimensiunea de gen și sprijinirea organizațiilor pentru drepturile femeilor sunt elemente esențiale pentru abordarea cauzelor profunde ale fragilității și pentru consolidarea pregătirii societății și a rezilienței la crize. [51:  OMS 2024 – Statistici privind violența împotriva femeilor.] 


UE își menține angajamentul de a acorda prioritate egalității de gen și eradicării tuturor formelor de violență bazată pe gen în cadrul acțiunii sale externe, pentru a accelera progresele în direcția îndeplinirii angajamentelor internaționale, inclusiv a Declarației și a Platformei de acțiune de la Beijing. Punerea în aplicare a Planului de acțiune pentru egalitatea de gen (GAP) III până la sfârșitul anului 2027 va reprezenta o etapă importantă în acest sens. Comisia va lansa o consultare publică a părților interesate pentru a elabora un cadru de politică ulterior, Planul de acțiune pentru egalitatea de gen IV pentru perioada 2028­2034, care urmează să fie adoptat împreună cu Înaltul Reprezentant. Pe baza consultării și a lecțiilor învățate, GAP IV va defini prioritățile și inițiativele din cadrul acțiunii externe. Delegațiile UE în țările terțe și misiunile UE le vor pune în aplicare.  

Dialogurile bilaterale privind drepturile omului cu țările din afara UE și cu organizațiile regionale vor continua să includă considerații privind egalitatea de gen, pentru a sprijini acțiunile receptive la dimensiunea de gen și integrarea dimensiunii de gen în buget în țările partenere. În observațiile sale cu caracter electoral, UE va continua să evalueze măsura în care femeile se bucură de o participare deplină, egală și semnificativă la viața politică și publică. UE va promova, de asemenea, accesul sporit al femeilor la locuri de muncă decente, antreprenoriatul și securitatea veniturilor, oferind în același timp beneficii mai ample pentru sănătate, securitate alimentară și nutriție, ca parte a Global Gateway. Egalitatea de gen, emanciparea femeilor, educația și formarea sunt priorități transversale ale Pactului pentru Mediterana.

Implicarea UE în multilateralismul eficace este indispensabilă pentru menținerea păcii, a prosperității, a securității și a respectării drepturilor omului pentru toți. UE va continua să participe activ și să sprijine revitalizarea Comisiei pentru Statutul Femeilor, precum și să promoveze egalitatea de gen în cadrul altor organisme relevante ale ONU din domeniul drepturilor omului.

În conformitate cu Agenda privind femeile, pacea și securitatea, prioritizarea egalității de gen va fi esențială pentru eforturile serviciilor Comisiei și ale SEAE de a promova pacea într-un context global de creștere a insecurității și intensificare a conflictelor. Un plan de acțiune reînnoit al UE privind femeile, pacea și securitatea va fi aprobat de Comitetul politic și de securitate în 2027. UE va continua să integreze în mod sistematic Agenda privind femeile, pacea și securitatea în parteneriatele sale în materie de securitate și apărare.

Comisia își menține angajamentul față de ajutorul umanitar receptiv la dimensiunea de gen, bazat pe principii și pe nevoi și față de acordarea de asistență victimelor violenței de gen în situații de urgență umanitară, inclusiv celor care se confruntă cu discriminarea intersecțională. În 2026, Comisia va lansa o nouă inițiativă emblematică specifică – SHIELD (Sexual and Reproductive Health in Emergencies and Life in Dignity) (Sănătatea sexuală și reproductivă în situații de urgență și pentru o viață demnă) – axată pe îmbunătățirea accesului la SRHR și pe sprijinirea supraviețuitoarelor violenței de gen. Acest angajament va fi ancorat în viitoarea comunicare privind ajutorul umanitar. Comisia va evalua, de asemenea, politica de gen a UE în domeniul ajutorului umanitar, în vederea actualizării acesteia. 

În plus, promovarea egalității de gen este un aspect central al colaborării Comisiei cu țările candidate și potențial candidate, în conformitate cu principiul „abordării cu prioritate a elementelor fundamentale” prevăzut în metodologia de extindere revizuită din 2020. Comisia va continua să evalueze alinierea legislației partenerilor implicați în procesul de aderare la acquis-ul UE privind egalitatea de gen și la standardele internaționale relevante și să ofere sprijin pentru a asigura punerea în aplicare deplină. Mai mult, în cadrul Parteneriatului estic, UE va continua să sprijine țările partenere în promovarea egalității de gen. Aceste priorități vor continua să se reflecte în sprijinul financiar al UE, în special prin intermediul Instrumentului de asistență pentru preaderare (IPA) III și al Instrumentului de vecinătate, cooperare pentru dezvoltare și cooperare internațională (IVCDCI).

În cele din urmă, egalitatea de gen rămâne o parte inerentă a politicii comerciale a UE. Comisia va continua să integreze dispozițiile privind egalitatea de gen în acordurile comerciale. În țările care beneficiază de sistemul generalizat de preferințe al UE, Comisia va continua să monitorizeze respectarea convențiilor internaționale privind drepturile omului. La începutul anului 2027, Comisia, împreună cu Centrul de Comerț Internațional, va publica, de asemenea, un ghid practic pentru factorii de decizie privind integrarea unei perspective de gen în politicile comerciale.

Având în vedere impactul lor asupra relațiilor externe ale UE, acțiunile relevante propuse în prezenta secțiune se vor desfășura în cooperare cu SEAE, în cadrul exercitării funcțiilor acestuia.
Acțiuni-cheie:
· Lansarea Planului de acțiune pentru egalitatea de gen IV (2028-2034);
· Lansarea Planului de acțiune al UE privind femeile, pacea și securitatea (2028-2034);
· Lansarea SHIELD (Sănătatea sexuală și reproductivă în situații de urgență și pentru o viață demnă) – axată pe accesul la SRHR și sprijinirea supraviețuitoarelor violenței de gen (2026).

4. Concluzii

Prin prezenta strategie, Comisia se angajează să rămână un reper în materie de egalitate de gen într-o lume în rapidă schimbare. Deși egalitatea de gen este supusă unor presiuni din ce în ce mai mari în multe țări, Comisia va continua să ia măsuri concrete pentru a o promova. Cetățenii UE sprijină egalitatea de gen ca fiind benefică pentru societate. Realizarea unei societăți bazate pe egalitatea de gen va rămâne obiectivul Comisiei, astfel cum este exprimat în Foaia de parcurs privind drepturile femeilor. Prin această strategie, Comisia se angajează să joace un rol de lider în promovarea principiilor din foaia de parcurs, atât în cadrul UE, cât și în acțiunea sa externă. De asemenea, Comisia va asigura transpunerea și punerea în aplicare deplină, la nivelul UE, a acquis-ului privind egalitatea de gen și nediscriminarea.

Egalitatea de gen poate fi realizată doar prin mobilizarea tuturor: prin urmare, această strategie reprezintă și o invitație reînnoită adresată tuturor partenerilor de a colabora în acest sens. Progresele concrete și susținute necesită cooperarea dintre instituțiile UE și statele membre, cu partenerii sociali și cu organizațiile pentru drepturile femeilor. Comisia va colabora la nivel internațional cu toți partenerii angajați în promovarea egalității de gen, inclusiv cu țări din afara UE, state candidate și potențiale candidate la aderarea la UE, precum și cu organizații internaționale.

